和處州韋使君新開南溪
作者：朱慶餘
朝代：唐

paragraphs: 地里光圖讖，樵人共說深。
悠然想高躅，坐使變荒岑。
疏鑿因殊舊，亭臺亦自今。
靜容猨暫下，閑與鶴同尋。
轉斾馴禽起，褰帷瀑溜侵。
石稀潭見底，嵐暗樹無陰。
躋險難通屐，攀栖稱抱琴。
雲風開物意，潭水識人心。
攜榼巡花遍，移舟惜景沈。
世嫌山水僻，誰伴謝公吟。